Meta llum, il-25 ta’ Marzu, qed jiġi mfakkar il-jum tat-tarbija mhix mitwielda – kif ried il-Papa Ġwanni II fil-festa tal-Annunzjata – faqqa skandlu fl-Ingilterra fejn investigazzjoni mill-istazzjoni televżiv Ingliż Channel 4 sabet  li mill-inqas 15,000 fetu, riżultat ta’ aborti u korrimenti, nħarqu fl-inċeneraturi f’27 sptar tal-NHS fir-Renju Unit biex isaħħnu l-isptarijiet. Il-fdalijiet inħarqu bħala “skart kliniku” fl-aħħar sentejn. Għaxar sptarijiet ammettew li ħarġu l-fdalijiet tat-trabi mal-iskart. Il-programm ixxandar il-Ħadd fil-għaxija u d-Dipartiment tas-Saħħa mill-ewwel ipprojbixxa li jkompli jsir il-ħruq tal-fdalijiet mal-iskart kliniku. Il-Ministru għas-Saħħa Dr Dan Poulter qal li affarijiet bħal dawn huma inaċċettabbli u talab lill-Human Tissue Authority tinvestiga u tieħu azzjoni. F’Addenbrooke’s Hospital f’Cambridge – wieħed mill-akbar sptarijiet fir-Renju Unit – ħarqu 797 fetu ta’ inqas minn 13-il ġimgħa. L-Ipswich Hospital Trust irraporta li ħaraq il-fdalijiet ta’ aktar minn elf fetu bejn l-2011 u l-2013. L-awtoritajiet tal-isptar baqgħu xxukkjati meta saru jafu għax qalu li ma kienux konxji x’kien qed jiġri peress li l-iskart kliniku jieħu ħsiebu kuntrattur privat.